39 Ha e le Josefa, a theoleloa Egepeta,+ ’me Potifaro,+ molaoli oa lekhotla oa Faro, mookameli oa balebeli, Moegepeta, a mo reka matsohong a Baishmaele+ ba neng ba mo tlisitse moo. 2 Empa Jehova a ba le Josefa, hoo e ileng ea e-ba monna ea atlehileng+ ’me a laola ntlo ea mong’a hae, oa Moegepeta. 3 Mong’a hae a bona hore Jehova o na le eena le hore ntho e ’ngoe le e ’ngoe eo a e etsang Jehova o ne a e atlehisa letsohong la hae. 4 Josefa a ’na a fumana kamohelo mahlong a hae ’me a mo sebeletsa a sa khaotse, hoo a ileng a mo beha hore a laole ntlo ea hae,+ ’me sohle sa hae a fana ka sona letsohong la hae. 5 Eare ho tloha nakong eo ka eona a mo behileng hore a laole ntlo ea hae le hore a be le taolo ho sohle seo e leng sa hae Jehova a ’na a hlohonolofatsa ntlo ea Moegepeta eo ka lebaka la Josefa, ’me tlhohonolofatso ea Jehova ea e-ba ho sohle seo a nang le sona ka tlung le naheng.+ 6 Qetellong a tlohela ntho e ’ngoe le e ’ngoe ea hae matsohong a Josefa;+ ’me ho hang o ne a sa tsebe seo a nang le sona ntle le bohobe boo a bo jang. Ho feta moo, Josefa a hōla a e-na le sebōpeho se setle le ponahalo e ntle. 7 Joale eitse ka mor’a lintho tsena mosali oa mong’a hae a qala ho phahamisetsa mahlo+ ho Josefa ’me a re: “Robala le ’na.”+ 8 Empa a hana+ eaba o re ho mosali oa mong’a hae: “Mong’a ka ha a tsebe seo ke nang le sona ka tlung, ’me o behile ntho e ’ngoe le e ’ngoe eo a nang le eona letsohong la ka.+ 9 Ha ho e moholo ho mpheta ka tlung ena, ’me ha aa nkhanela ka letho haese uena, hobane u mosali oa hae.+ Kahoo nka etsa bobe bona bo boholo joang ’me ka siteloa Molimo?”+ 10 Kahoo le hoja a ne a bua le Josefa letsatsi le letsatsi ha ho mohla a ileng a mo mamela hore a robale haufi le eena, hore a ’ne a be le eena.+ 11 Empa letsatsing lena joaloka matsatsing a mang a kena ka tlung ho ea etsa mosebetsi oa hae, ’me ho ne ho se le ea mong oa banna ba ntlo ka moo ka tlung.+ 12 Eaba o mo tšoara ka seaparo,+ o re: “Robala le ’na!”+ Empa a siea seaparo sa hae letsohong la hae a baleha a tsoela ka ntle.+ 13 Eare hang ha a bona hore o siile seaparo sa hae letsohong la hae e le hore a balehele ka ntle, 14 a qala ho hoeletsa banna ba ntlo ea hae a re ho bona: “Bonang! O re tliselitse monna oa Moheberu, bakeng sa ho re fetola litšeho. O tlile ho ’na ho tla robala le ’na, empa ka qala ho hoeletsa ka lentsoe le phahameng.+ 15 Eitse hang ha a utloa hore ke phahamisitse lentsoe ’me ke qala ho hoeletsa, joale a siea seaparo sa hae pel’a ka eaba oa baleha o tsoela ka ntle.” 16 Ka mor’a moo a boloka seaparo sa Josefa pel’a hae ho fihlela mong’a hae a tla ka tlung ea hae.+ 17 Joale a bua le eena mantsoe ana, a re: “Mohlanka oa Moheberu eo u re tliselitseng eena o tlile ho ’na bakeng sa ho mphetola litšeho. 18 Empa eitse hang ha ke phahamisa lentsoe ’me ke qala ho hoeletsa, joale a siea seaparo sa hae pel’a ka ’me a balehela ka ntle.”+ 19 Phello e bile hore hang ha mong’a hae a utloa mantsoe a mosali oa hae ao a mo bolellang ’ona, a reng: “Mohlanka oa hao o nkentse tjena le tjena,” bohale ba hae ba tuka.+ 20 Kahoo mong’a Josefa a mo nka a mo isa ntlong ea chankana, sebakeng seo ho sona batšoaruoa ba morena ba bolokoang litlamong, ’me a hlola moo ntlong ea chankana.+ 21 Leha ho le joalo, Jehova a ’na a ba le Josefa ’me a ’na a mo bontša mosa o lerato ’me a lumella hore a fumane kamohelo mahlong a molaoli ea ka sehloohong oa ntlo ea chankana.+ 22 Kahoo molaoli ea ka sehloohong oa ntlo ea chankana a beha batšoaruoa bohle ba ntlong ea chankana letsohong la Josefa; sohle seo ba se etsang moo ke eena ea neng a re se etsoe.+ 23 Molaoli ea ka sehloohong oa ntlo ea chankana o ne a sa hlokomele letho ho hang le letsohong la hae, hobane Jehova o ne a e-na le Josefa ’me a atlehisa seo a se etsang.+